Махуэшхуэхэр ягъэлъапIэ
Ди республикэм щылажьэ курыт школхэм, къэралым и адрей щIыналъэхэми хуэдэу, фокIадэм и 1-м я бжэхэр къыхузэIуахыжащ щIэныгъэ зэгъэгъуэтыным и гъуэгум ирикIуэ сабий минхэм. Абыхэм къыщеуащ 2016 — 2017 гъэ еджэгъуэщIэм зэрыщIидзэм и нэщэнэ, ныбжьыщIэхэр лъагапIэщIэхэм къыхуезыджэ япэ уэзджынэр.
НыбжьыщIэхэм, абыхэм я егъэджакIуэхэм я махуэшхуэм хэтащ республикэ, щIыналъэ къэрал IуэхущIапIэхэм я лIыкIуэхэр, къалэ, къуажэ администрацэхэм я унафэщIхэр, жылэхэм я нэхъыжьыфIхэр, адэ-анэхэр. Удз гъэгъа дахэхэмрэ шар гъэпща зэмыфэгъухэмрэ зыIыгъ, зи нэгум гуфIэгъуэ кърих ныбжьыщIэхэр щызэхуэсащ я еджапIэхэм я утыку нэхъыщхьэхэм. Япэ уэзджынэм теухуа гуфIэгъуэ зэхыхьэр екIуэкIа нэужь, класс нэхъыжьхэм щеджэхэм япэ классым мы гъэм кIуа цIыкIухэм я Iэпэхэр яубыдри, школым щIашащ. Абыхэм я гъусэт илъэс 11 зи кIыхьагъ школ гъащIэм и щэху псори сабийхэм къахузэIузых хабзэ я егъэджакIуэхэр.
ФокIадэм и 1-м школхэм щагъэлъэпIар ЩIэныгъэхэм я махуэм и закъуэкъым. Абыхэм щаIэтащ КъБР-м къэралыгъуэ зэригъуэтрэ илъэс 95-рэ зэрырикъур, апхуэдэу гулъытэ хэха хуащIащ ди республикэм и къалащхьэ Налшык и махуэшхуэми. А Iуэхугъуэ дахэхэм яхуэгъэпсауэ щытащ еджапIэхэм щекIуэкIа япэ дерсхэр, школ библиотекэхэм къыщызэрагъэпэща гъэлъэгъуэныгъэ купщIафIэхэр. Абыхэм ящIыгъуащ Мамырыгъэмрэ зэгурыIуэныгъэмрэ я сыхьэтри.
ГугъапIэ дахэхэр яIэу я пщэдейм хуэплъэ ныбжьыщIэхэм щIэныгъэ нэсрэ гъэсэныгъэ екIурэ егъэгъуэтыным къэралым иужьрей илъэсхэм гулъытэшхуэ хуещI. Къапщтэмэ, ди республикэм жыджэру щаухуэ курыт школыщIэхэр, сабий садыщIэхэр. Республикэм, районхэм я унафэщIхэм я нэIэ трагъэтщ еджапIэхэр, гъэсапIэхэр зэгъэпэщыжыным, егъэджакIуэхэм я улахуэм хэгъэхъуэным, егъэджэныгъэм технологие, методикэ пэрытхэр хэгъэхьэным, зэрырагъаджэ программэщIэхэр, тхылъыщIэхэр къэщтэным, лэжьыгъэм къыхэжаныкIхэр гъэпэжэным, бынунагъуэшхуэхэм щыщ сабийхэм, зи узыншагъэм сэкъат иIэхэм гулъытэ хэха яхуэщIыным, нэгъуэщIхэми. КъинэмыщIауэ, школ щIэтIысхьэжыгъуэм ирихьэлIэу щIыпIэ куэдым щекIуэкIащ щэбэт щIыхьэхухэр. Абыхэм къыщалэжьа мылъкур бынунагъуэшхуэхэм щапI сабийхэм, щытыкIэ гугъум ихуа унагъуэхэм исхэм хуаутIыпщащ.
Егъэджэныгъэ-гъэсэныгъэ IэнатIэм пыщIа цIыху псоми дохъуэхъу фокIадэм и 1-м ягъэлъэпIа махуэшхуэхэр угъурлы яхуэхъуну, 2016 — 2017 гъэ еджэгъуэщIэр узыншэу ирахьэкIыну, я мурадхэр къехъулIэу, лъагапIэщIэхэм нэсу илъэсыр купщIафIэу кърахьэлIэну.
КЪАРДЭН Маритэ.
